Pohjoismaiset taloudet ovat toistaiseksi pitäneet hyvin pintansa maailmantalouden ongelmien edessä. Danske Bankin Nordic Outlook -katsauksen mukaan kasvu hidastuu nyt erityisesti Suomessa.
Suomen talous kehittyy muista Pohjoismaista poikkeavalla tavalla, ennustaa Nordic Outlook -katsaus. Viime vuonna Suomessa talous kasvoi vielä kärkivauhtia, mutta uusissa ennusteissa ero muihin Pohjoismaihin kasvaa erityisesti ensi vuonna.
Suomeen Danske Bank ennustaa ensi vuodeksi 1,0 prosentin talouskasvua, kun Norjassa luku on 2,3 prosenttia, Tanskassa 1,6 ja Ruotsissa 1,5 prosenttia. Ennusteen ovat laatineet Danske Bankin ekonomistit Pohjoismaissa. Ekonomistit ennustavat ensi vuodelle Ruotsia lukuun ottamatta hiipuvaa talouskasvua.
Danske Bankin Suomen pääekonomisti Pasi Kuoppamäki selittää Suomen heikkoutta ikärakenteella ja säästämisen kasvulla.
– Suomi on saavuttamassa normaalin potentiaalisen kasvuvauhdin, joka on väestön ikärakenteen takia matalampi kuin muissa Pohjoismaissa. Lisäksi suomalaiset kuluttajat näyttävät lisänneen säästämistä, mikä onkin ollut muita Pohjoismaita vähäisempää, Kuoppamäki sanoo.
Suomi on viime vuodet nauttinut aiempiin vuosiin verrattuna suotuisasta talouskehityksestä, mutta nyt ennusteet ovat näyttävät vaisuja kasvulukuja. Danske Bankin tuore suhdannekatsaus alensi kuluvan vuoden kasvuennustetta 1,7 prosentista 1,3 prosenttiin.
Maailmantalous heikentynyt vuoden 2018 puolivälistä
Pohjoismaat ovat toistaiseksi osoittautuneet yllättävän kestäviksi maailmantalouden paineiden keskellä.
– Maailman ja erityisesti Euroopan taloudet ovat heikentyneet vuoden 2018 puolivälistä Saksan teollisuuden, kauppasotaan liittyvän poliittisen epävarmuuden, brexitin ja Italian talousvaikeuksien myötä. Tähän mennessä pohjoismaiset taloudet ovat olleet huomattavan kestäviä, mikä on näkynyt talouskasvussa ja hyvinä vientilukuina, sanoo Danske Bankin pääekonomisti Las Olsen.
Viennin kasvua ovat pitäneet yllä Suomessa laivatoimitukset, Tanskassa lääketeollisuus ja tuulivoimalat, Ruotsissa palvelujen vienti ja Norjassa öljyyn liittyvät investoinnit.
Pohjoismaat ovat pieniä avoimia talouksia, jotka ovat hyvin riippuvaisia kansainvälisestä kehityksestä.
– Uskomme, että matalampi kasvu näkyy pian myös pohjoismaalaisia talouksia kuvaavassa datassa, mutta paikallisen kehityksen vaimentamana tai voimistama.
Olsenin arvioin mukaan Kiinan ja Yhdysvaltojen kauppasodalla on vähän suoria vaikutuksia Pohjoismaihin.
– Jos Yhdysvallat alkaa painostaa Eurooppaa, Pohjoismaiset teollisuusyhtiöt kärsisivät myös suoraan esimerkiksi autoteollisuuden kautta. Jos sekava brexit-ratkaisu laukaisee taantuman Isossa-Britanniassa, se tuntuu koko Euroopassa.